Pressemelding Kåring av kommunens fineste Stikk UT!-turmål

**Hvilken Stikk UT!-tur er den fineste i din kommune?**

**I forbindelse med friluftslivets år inviterer vi turfolket i Møre og Romsdal samt Heim i Trøndelag til å kåre den fineste Stikk UT!-turen i sin kommune.**

Det er 620 turer å velge mellom i vår region.

– Hva er din favoritt-tur? spør Liv Synnøve Hoel i Friluftsrådet Nordmøre og Romsdal og Hilde Ellingsæter i Sunnmøre friluftsråd.

Friluftsrådene trekker ut premier blant de som nominerer, og når fineste turer er kåret vil dette bli synliggjort i media. Også kommunene vil få resultatet og kan synliggjøre dette eller gjøre noe ut av kåringen.

**Variasjon i turmålene**

Så langt i sesongen har 40.000 Stikk UT!-deltagerne i Møre og Romsdal samt Heim registrert 605 000 turer, og ennå er det to og en halv måned igjen av sesongen (til 31. oktober).

Det er 4 ulike vanskelighetsgrader å velge mellom på turmålene, der grønne turer er de letteste og korteste, de blå er litt mer krevende, og røde som er krevende og for den erfarne turgåer med god utholdenhet. Det er også noen få svarte som krever god fysikk og mye turerfaring. Det er mest grønne og blå turer i Stikk UT! og turene befinner seg både til fjells, i skogen, ved strender og i urbane områder, såkalte nærturer.

– Det er individuelt hva man liker best med en tur. Noen liker turer ved sjøen best, noen liker seg i skogen og noen liker seg i åpent landskap. Stien betyr også mye for opplevelsen, hvordan den oppleves å gå og hvilke opplevelser man får underveis, og ved turmålet, sier Hoel.

**Lang tradisjon og stor turglede**

Stikk UT! har eksistert i 20 år og startet i Molde. I løpet av årene har turtrimmen blitt mer og mer populær og har spredt seg til alle kommunene i Møre og Romsdal, samt Heim i Trøndelag. Stikk UT! er et godt og viktig samarbeid mellom kommuneansatte, frivillige, grunneiere, fylkeskommunen og friluftsrådene, forteller Hoel.

– Gjennom Stikk UT! tilbyr kommunene både egne innbyggere og tilreisende noen av sine fineste turmål, og opp gjennom årene er det mange som har oppdaget nye turperler både i egen og andre sine kommuner. Stikk UT! har i stor grad medvirket til å gjøre folk betre kjent i eget fylke og region, sier Hoel.